บอร์ด JAS อนุมัติตั้งบริษัทใหม่ ให้บริการโทรศัพท์เคลื่อนที่
บอร์ด JAS ให้ตั้งบริษัทใหม่ "แจส โมบาย บรอดแบนด์" ทุนจดทะเบียน 1 ลบ. เพื่อดำเนินธุรกิจให้บริการโทรศัพท์เคลื่อนที่ 
21 ส.ค. 2558

นายพิชญ์ โพธารามิก ประธานเจ้าหน้าที่บริหาร บริษัท จัสมิน อินเตอร์เนชั่นแนล จำกัด (มหาชน) หรือ JAS ระบุว่า ที่ประชุมคณะกรรมการบริษัทมีมติให้สัตยาบันเกี่ยวกับการดำเนินการจัดตั้งบริษัท แจส โมบาย บรอดแบนด์ จำกัด (JAS MOBILE BROADBAND CO.,LTD.) ด้วยทุนจดทะเบียนจำนวน 1,000,000 บาท แบ่งเป็นหุ้นสามัญจำนวน 100,000 หุ้น มูลค่าหุ้นละ 10 บาท โดยบริษัทถือหุ้นในอัตราส่วนร้อยละ 99.997 การจัดตั้งบริษัทนี้เพื่อดำเนินธุรกิจให้บริการโทรศัพท์เคลื่อนที่
นอกจากนี้ เนื่องจากบริษัท แจส โมบาย บรอดแบนด์ จำกัด ได้จดทะเบียน 1,000,000 บาท และต่อมาได้เพิ่มทุนจดทะเบียนรวมเป็นจำนวนเงิน 350,000,000 บาท ที่ประชุมคณะกรรมการบริษัทจึงมีมติอนุมัติเรื่องการซื้อหุ้นเพิ่มทุนของ บริษัท แจส โมบาย บรอดแบนด์ จำกัด ตามสัดส่วนการถือหุ้นคิดเป็นจำนวน 34,898,953 หุ้น ราคาหุ้นละ 10 บาท รวมมูลค่าการลงทุนของทั้งสองครั้งคิดเป็นเงินทั้งสิ้น 349,989,500 บาท บริษัทฯ จะใช้เงินสดภายในบริษัทเพื่อการทำรายการดังกล่าว โดยคาดว่าจะชำระเงินลงทุนภายในไตรมาส 3 ของปี 2558
สำหรับประโยชน์ที่คาดว่าจะได้รับจากการทำรายการดังกล่าวคือ การขยายการลงทุนในธุรกิจดังกล่าวจะช่วยให้กลุ่มบริษัทมีบริการโทรคมนาคมที่หลากหลายครอบคลุมการติดต่อสื่อสารที่มากขึ้น ทั้งยังเป็นการประสานประโยชน์กับธุรกิจปัจจุบันของกลุ่มบริษัทซึ่งจะช่วยให้กลุ่มบริษัทมีการเติบโตเพิ่มขึ้นในอนาคต